***ดาร์กสกายไอส์แลนด์*** (อังกฤษ: *Dark Sky Island*) เป็นสตูดิโออัลบั้มชุดที่แปดของเอนยา นักดนตรีชาวไอริช เผยแพร่ในปี 2015 เจ็ดปีหลังจากอัลบั้มก่อนหน้า คือ *แอนด์วินเทอร์เคม...* (2008) ภายหลังออกอัลบั้มที่เจ็ดดังกล่าวแล้ว เอนยาพักแต่งเพลงไปเป็นเวลายาวนาน จนกลับเข้าห้องอัดเสียงในปี 2012 เพื่อบันทึกอัลบั้มที่แปดนี้พร้อมเพื่อนคู่ใจ คือ โรมา ไรอัน ผู้เขียนเนื้อเพลง และนิกกี ไรอัน ผู้อำนวยการผลิต

อัลบั้มที่แปดนี้ได้เสียงตอบรับดีจากนักวิจารณ์ส่วนใหญ่ และประสบความสำเร็จในตลาดด้วย ได้ขึ้นอันดับสี่ในผังดนตรีของสหราชอาณาจักร ซึ่งเป็นอันดับสูงสุดของเอนยานับแต่อัลบั้ม *เชปเพิร์ดมูนส์* (1991) ขึ้นอันดับแปดในสหรัฐอเมริกา อัลบั้มที่แปดนี้ยังติดอันดับหนึ่งในสิบสุดยอดอัลบั้มตามผังดนตรีของอีกสิบสี่ประเทศทั่วโลก เช่น แคนาดา นิวซีแลนด์ เนเธอร์แลนด์ เยอรมนี ออสเตรเลีย และอิตาลี ตลอดจนผังของตลาดดนตรีชั้นนำแห่งอื่น ๆ

อัลบั้มที่แปดของเอนยาเผยแพร่เป็นสามแบบ แบบปรกติมีสิบเพลง และแบบพิเศษมีเพลงเพิ่มอีกสามเพลง ทั้งสองแบบออกเมื่อวันที่ 20 พฤศจิกายน 2015 อีกแบบ คือ แบบแอลพี ออกเมื่อวันที่ 18 ธันวาคม 2015 ยี่สิบสามปีหลังแอลพีชุดก่อนหน้าคือ *เอนยา* (1992)

ความเป็นมา
----------

เกาะซาร์ก ที่มาของชื่ออัลบั้ม
หลังออกอัลบั้มชุดที่เจ็ด คือ *แอนด์วินเทอร์เคม...* เมื่อปี 2008 เอนยาพักเขียนเพลงไปเป็นเวลายาวนาน ช่วงนั้น เธอออกท่องเที่ยวไปนอกไอร์แลนด์บ้านเกิดเมืองนอนของเธอ และซื้อบ้านแห่งหนึ่งทางตอนใต้ฝรั่งเศสเป็นที่เร้นกาย ในปี 2011 อีเกิลสตูดิโอส์ (Aigle Studios) ห้องอัดเสียงของเธอในดับลิน ไอร์แลนด์ ยังต้องปรับปรุงขนานใหญ่ ทำให้โครงการจัดทำอัลบั้มใหม่ของเธอยืดยาวออกไปอีก จนปี 2012 เอนยาจึงพร้อมกลับเข้าสู่ห้องอัดเสียงเพื่อบันทึกอัลบั้มใหม่พร้อมกับเพื่อนร่วมงานขาประจำ คือ โรมา ไรอัน ผู้ประพันธ์เนื้อเพลง และนิกกี ไรอัน ผู้อำนวยการผลิต

ชื่ออัลบั้มใหม่ *ดาร์กสกายไอส์แลนด์* ที่แปลว่า "เกาะท้องฟ้าราตรี" ได้แรงบันดาลใจจากเกาะซาร์กซึ่งเป็น "เขตสงวนท้องฟ้ายามราตรี" แห่งแรกของโลก ประกอบกับหนังสือประชุมร้อยกรองเกี่ยวกับเขตสงวนดังกล่าวที่โรมา ไรอัน ประพันธ์ขึ้น

เพลงแรกที่เอนยาแต่งขึ้นสำหรับอัลบั้มนี้ คือ "ดาร์กสกายไอส์แลนด์" เธอบรรยายว่า อัลบั้มนี้มีเนื้อหาหลัก (theme) ว่าด้วยการเดินทางท่องไป เป็น "การเดินทางไปยังเกาะแก่งแห่งหนต่าง ๆ ผ่านช่วงชีวิตอันยาวนาน ผ่านประวัติศาสตร์ ผ่านอารมณ์ความรู้สึก และผ่านพ้นห้วงน้ำกว้างใหญ่" แต่ไม่เชิงว่า อัลบั้มนี้มีรูปแบบหลัก (concept) สักเท่าไร ต่างจากอัลบั้มก่อนหน้า คือ *แอนด์วินเทอร์เคม...* ที่มีรูปแบบหลักว่าด้วยฤดูหนาว

เพลง
----

"เดอะฮัมมิง..." เป็นเพลงที่ "ร้องร่ำไปตามจังหวะหมุนตัวของห้วงจักรวาลและวิถีแห่งความเปลี่ยนแปลงที่ตกกระทบสรรพสิ่ง" นิกกี ไรอัน ระบุว่า เพลงนี้เกิดจากท่วงทำนองสั้น ๆ ที่เอนยาฮัมขึ้น ส่วนชื่อเพลงที่แปลว่า "เสียงฮัมเพลง" นั้นสื่อถึง "สำเนียงของท้องพิภพในยุคเริ่มแรก เป็นเสียงที่อยู่ราว ๆ สี่สิบเจ็ดอ็อกเทฟซึ่งต่ำกว่าทำนองเปียโนที่ต่ำที่สุดเสียอีก"

"โซไอคูล์ดไฟนด์มายเวย์" ใช้ท่วงทำนองแบบตรีมาตรา (triple metre) และใช้ระดับเสียงดีเมเจอร์ เอนยาอธิบายว่า ทำนองเพลงนี้ "กินอารมณ์มาก" และเพลงนี้อุทิศให้มารดาผู้ล่วงลับของนิกกี ไรอัน เนื้อหาจึงว่าด้วย "คนเราย่อมคิดถึงสิ่งที่แม่ทิ้งไว้ให้ในชีวิตเรา เป็นสิ่งที่เราจะจดจำไว้ตลอดไป ไม่ว่าจะเป็นเรื่องราวของแม่ หรือความหวังที่แม่มีต่อเรา คือ หวังว่า เราจะพบเจอหนทางของเราเข้าสักวัน"

"เอกโคส์อินเรน" ใช้ทำนองระดับไมเนอร์สเกล โดยเฉพาะเอฟ-ชาร์ปไมเนอร์ เป็น "ทำนองแบบมาร์ช (march) เพื่อเฉลิมฉลองการเดินทางที่สิ้นสุดลง" เนื้อเพลงพรรณนาความรู้สึกแห่งการเดินทางมาแสนนานเพื่อกลับบ้าน เดินทางผ่านคืนผ่านวัน ผ่านความรู้สึกแวดล้อมและอารมณ์อันแปรปรวนต่าง ๆ

อัลบั้มนี้มีเพลงสองเพลงที่เขียนคำร้องเป็นภาษาล็อกเซียน ภาษาที่โรมา ไรอัน สรรค์สร้างขึ้นใช้ในอัลบั้ม *แอมะแรนไทน์* (2005) ทั้งยังมีอีกหนึ่งเพลงเป็นภาษาละติน คือ เพลง "อาสตราเอตลูนา"

รายชื่อเพลง
-----------

โรมา ไรอัน เขียนเนื้อร้องทั้งหมด เอนยาแต่งทำนองทั้งหมด นิกกี ไรอัน อำนวยการผลิตเพลงทั้งหมด เอนยาบรรเลงดนตรีและขับร้องเองทั้งหมด ยกเสียแต่ดับเบิลเบสในเพลง "อีเวนอินเดอะแชโดวส์" เป็นฝีมือของเอดดี ลี (Eddie Lee)

ฉบับปรกติ| ลำดับ | ชื่อเพลง | ยาว |
| --- | --- | --- |
| 1. | "เดอะฮัมมิง...  The Humming..." | 3:42 |
| 2. | "โซไอคูล์ดไฟนด์มายเวย์  So I Could Find My Way" | 4:25 |
| 3. | "อีเวนอินเดอะแชโดวส์  Even in the Shadows" | 4:13 |
| 4. | "เดอะฟอร์จอ็อฟดิแองเจิลส์  The Forge of the Angels" | 5:12 |
| 5. | "เอกโคส์อินเรน  Echoes in Rain" | 3:33 |
| 6. | "ไอคูล์ดเนเวอร์เซย์กูดบาย  I Could Never Say Goodbye" | 3:28 |
| 7. | "ดาร์กสกายไอส์แลนด์  Dark Sky Island" | 4:56 |
| 8. | "ซานตามาเรีย ("มารีย์ผู้ทรงศักดิ์")  Sancta Maria" | 3:50 |
| 9. | "อาสตราเอตลูนา ("ดาราและจันทรา")  Astra et Luna" | 3:20 |
| 10. | "เดอะล็อกเซียนเกตส์  The Loxian Gates" | 3:33 |
| 11. | "ไดมอนส์ออนเดอะวอเทอร์  Diamonds on the Water" | 3:33 |

ฉบับพิเศษ| ลำดับ | ชื่อเพลง | ยาว |
| --- | --- | --- |
| 12. | "ซอลิส  Solace" | 3:56 |
| 13. | "เพลกราสบลู  Pale Grass Blue" | 3:33 |
| 14. | "รีเมมเบอร์ยัวร์สไมล์  Remember Your Smile" | 2:57 |

อ้างอิง
-------

1. 1 2  "Enya returns with brand new album". Hot Press. สืบค้นเมื่อ 8 October 2015.
2. ↑  Brennan, Enya. "Enya On Her First Album In Seven Years". *enya.sk*. Julia Brucculieri from The Huffington Post. สืบค้นเมื่อ 3 November 2015. So, when I went back to the studio, about Spring 2012, this was the first inspiration for me. And the first song I wrote was "Dark Sky Island."
3. ↑  Hudson, Alex. "Enya Sails Away to 'Dark Sky Island' on New LP". *Exclaim!*.
4. ↑  "Enya/ダーク・スカイ・アイランド - TOWER RECORDS ONLINE". *tower.jp*. Tower Records Japan. สืบค้นเมื่อ 26 October 2015.
5. ↑  "Dark Sky Island - Enya". iTunes. สืบค้นเมื่อ 8 October 2015.
6. ↑  "Enya - Introduction to 'Dark Sky Island'". *youtube.com*. enyatv. สืบค้นเมื่อ 13 October 2015.
7. ↑  Brennan, Enya (23 October 2015). "Enya on 'Breaking Bad,' Dustin Hoffman, and Her First Album in 7 Years". *yahoo.com*. สืบค้นเมื่อ 24 October 2015.
8. 1 2  "Enya talks about Dark Sky Island - Enya.sk". *enya.sk*. enya.sk. สืบค้นเมื่อ 14 October 2015.
9. 1 2 3  "Dark Sky Island Press Release - Articles". *enya.sk*. enya.sk. สืบค้นเมื่อ 15 October 2015.
10. 1 2  Brennan, Enya. "Enya So I Could Find My Way (Interview)". *youtube.com*. สืบค้นเมื่อ 2 November 2015.
11. 1 2  Ryan, Roma. "Enya - Roma Ryan about 'Echoes In Rain'". *youtube.com*. enyatv. สืบค้นเมื่อ 21 October 2015.
12. ↑  "Eddie Lee - Sligo Arts Service". *sligoarts.ie*. sligoarts.ie. สืบค้นเมื่อ 12 October 2015.